Bruid huil oor flop van ŉ troukoekFoto: Annette Davis Hill/Facebook ŉ Bruid wat ŉ troukoek bestel het met ŉ pou-tema was platgeslaan toe ŉ flop van ŉ koek by haar afgelewer is – die aand voor die troue. Rena Davis, van Georgia in die VSA, het die pou-koek bestel ná sy foto’s, wat sy op die internet opgespoor het, vir ŉ plaaslike bakker gewys het. Sy het $300 (byna R4 500) vir die troukoek betaal. Haar vriendin, Annette Hill, het foto’s van die koek op Facebook gedeel. Volgens Annette wou Rena ŉ hartjievormige koek gehad het met twee poue waar die vere uit blou en groen kolwyntjies bestaan. “Omstreeks 18:00, die aand voor die troue, het die koek opgedaag. Toe die bruid die boks oopmaak, het een van die voëls se koppe dadelik afgeval.” Die versiering is glo ook ŉ flop en hier en daar steek die koek uit. “Die een ‘pou’ lyk soos ŉ kalkoen wat dalk melaats is, en die ‘wit’ voël, wat glad nie wit is nie, het nie eers ŉ stert nie en lyk ook hoegenaamd nie soos ŉ voël nie. Dis net ŉ bruin gemors. Die bruid was byna in trane.” Rena het die oggend voor haar troue van winkel na winkel gery om ŉ geskikte troukoek te koop. Volgens Annette het die bakker, ná haar plasing op Facebook wyd gedeel is en verskeie nuuswebwerwe oor die flop berig het, ŉ terugbetaling vir Rena aangebied. “Sy het die $300 in haar posbus gelos sonder enige verskoning. Dis ten minste iets.”